Likumprojekts

**Grozījumi Kredītiestāžu un ieguldījumu brokeru sabiedrību darbības atjaunošanas un noregulējuma likumā**

Izdarīt Kredītiestāžu un ieguldījumu brokeru sabiedrību darbības atjaunošanas un noregulējuma likumā (Latvijas Vēstnesis, 2015, 127. nr.; 2017, 47. nr.; 2019, 52. nr.) šādus grozījumus:

1. Izteikt 1. panta pirmās daļas 46. punktu šādā redakcijā:

"46) **izslēdzošais ieskaits** – rakstveidā noslēgtas divpusējas vienošanās (izslēdzošā ieskaita līguma) noteikumi, kuru piemērošana, iestājoties izpildes notikumam (tādam notikumam, par ko līdzēji vienojušies izslēdzošā ieskaita līgumā, ka, tam iestājoties, puses piemēro izslēdzošo ieskaitu), var tikt uzsākta vai nu ar viena līdzēja paziņojumu otram līdzējam, vai automātiski, un kā rezultātā pēc savstarpēja pārrēķina, ieskaita vai citām tiesisko seku ziņā pielīdzināmām darbībām:

1) līdzēju savstarpējie prasījumi un saistības, kas izriet no izslēdzošā ieskaita līguma, tiek aizstāti ar savstarpēju pienākumu samaksāt summas, kas tiek noteiktas atbilstoši izslēdzošā ieskaita līguma noteikumiem, tai skaitā ņemot vērā līdzēju sākotnējo prasījumu un saistību tirgus vērtību izslēdzošā ieskaita piemērošanas brīdī;

2) tiek sagatavots aprēķins par summām, kas vienam līdzējam saskaņā ar šā punkta 1. apakšpunktu jāatmaksā otram līdzējam, un aprēķinātās summas tiek konvertētas vienā valūtā;

3) līdzējs, kura maksājamā summa ir lielāka, samaksā otram līdzējam tikai otra līdzēja maksājamās summas pārsniegumu (neto saldo)."

2. Aizstāt 70. panta trešajā daļā un ceturtās daļas 1. punktā vārdus "savstarpējais ieskaits" (attiecīgā locījumā) ar vārdiem "izslēdzošais ieskaits" (attiecīgā locījumā).

3.  90. pantā:

papildināt pirmo daļu pēc vārdiem "izpildes notikumu" ar vārdiem "Likuma par izslēdzošā ieskaita piemērošanu kvalificētajiem finanšu darījumiem izpratnē";

aizstāt trešās daļas 1. punktā vārdus "savstarpēja ieskaita" ar vārdiem "izslēdzoša ieskaita".

4. Izteikt 98. panta pirmās daļas 3. un 4. punktu šādā redakcijā:

"3) savstarpējās dzēšanas līgumiem;

4) izslēdzošā ieskaita līgumiem;".

5. Aizstāt 99. panta pirmajā un otrajā daļā vārdus "savstarpējā ieskaita" ar vārdiem "izslēdzošā ieskaita".

Finanšu ministra vietā –

ārlietu ministrs

E. Rinkēvičs